‘Ramaphosa moet amptelik praat oor plaasaanvalle’Stefan Smit is Sondag, 2 Junie 2019, op die Louiesenhof-wynlandgoed vermoor. TLU SA het Woensdag gesê hy wag steeds op ŉ amptelike verklaring van pres. Cyril Ramaphosa oor die vlaag plaasaanvalle waaronder die land gebuk gaan. Dit kom nadat vandeesweek berig is dat Ramaphosa aan Dan Kriek, president van Agri SA, gesê het hy wil op hoogte bly van plaasaanvalle. “Ongelukkig bly dit ŉ uitlating tydens ŉ privaat gesprek tussen die president en ŉ individu en nie ŉ amptelike verklaring nie,” sê Bertus van der Westhuizen, voorsitter van TLU SA in die Vrystaat. “Mnr. Kriek is nie die president se amptelike woordvoerder nie. Slegs ŉ openbare en amptelike verklaring vanuit die kantoor van die president of direk van hom af, sal vir ons aanvaarbaar wees.” TLU SA het die afgelope maand ŉ ope brief aan die president gerig en daarin onder meer versoek dat hy ŉ verklaring uitreik waar hy misdaad en spesifiek plaasaanvalle, veroordeel. “Dit het nog nie gebeur nie,” sê Van der Westhuizen. “Solank [Ramaphosa] huiwer om in die openbaar standpunt in te neem waar hy hierdie brutale misdade summier veroordeel, bly ons negatief teenoor sy en die regering se gesindheid oor plaasaanvalle, moorde en misdaad in die algemeen.” Volgens Van der Westhuizen is dit nodig dat Ramaphosa ŉ amptelike standpunt oor die kwessie inneem sodat hy aan sy voornemens en beloftes gemeet kan word. “Boere, en die publiek in die breë, is op die oomblik so kwesbaar soos ŉ duif op ŉ telefoonpaal. As president behoort mnr. Ramaphosa in die belang van die land sy staatsmanskap te openbaar deur hom sterk uit te spreek oor die misdaadsituasie,” sê Van der Westhuizen. “Baie dankie mnr. Kriek vir jou goeie bedoelings, maar dit is nie hoe ons by TLU SA deur die president ingelig wil word nie. Slegs ŉ openbare verklaring deur die amptelike kanale van die president of sy kantoor, sal vir ons aanvaarbaar wees.”